ครม.อนุมัติให้ธปท.มีอำนาจกำกับธนาคารรัฐได้ตามกฎหมาย
ครม.อนุมัติให้แก้กฎหมายให้ธปท.มีอำนาจกำกับดูแลธนาคารเฉพาะกิจของรัฐได้อย่างเป็นทางการ จากเดิมที่มีอำนาจกำกับเฉพาะธนาคารพาณิชย์
29 ต.ค. 2565

ครม.อนุมัติให้แก้กฎหมายให้ธปท.มีอำนาจกำกับดูแลธนาคารเฉพาะกิจของรัฐได้อย่างเป็นทางการ จากเดิมที่มีอำนาจกำกับเฉพาะธนาคารพาณิชย์
เมื่อวันที่ 7 ธ.ค. คณะรัฐมนตรี(ครม.)มีมติอนุมัติหลักการร่างพระราชบัญญัติธุรกิจสถาบันการเงิน (ฉบับที่ ..) พ.ศ. .... ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา เพื่อเสนอให้สภานิติบัญญัติแห่งชาติต่อไป
ทั้งนี้ สาระสำคัญของร่างพระราชบัญญัติ มีดังนี้ 1. กำหนดให้ธนาคารแห่งประเทศไทย (ธปท.) โดยความเห็นชอบของรัฐมนตรี อาจประกาศกำหนดหลักเกณฑ์เพื่อให้สถาบันการเงินเฉพาะกิจ(ธนาคารรัฐ)ต้องปฏิบัติเพิ่มเติมหรือให้นำบทบัญญัติใดของพระราชบัญญัตินี้มาใช้บังคับกับสถาบันการเงินเฉพาะกิจนั้นได้ ซึ่งเดิมธปท.มีอำนาจกำกับดูแลเฉพาะธนาคารพาณิขย์
2. กำหนดให้ในการกำกับดูแลสถาบันการเงินเฉพาะกิจให้ ธปท. โดยความเห็นชอบของรัฐมนตรีมีอำนาจประกาศกำหนดให้นำบทบัญญัติมาตรา 24 ในเรื่องใดหรือกำหนดลักษณะต้องห้ามเพิ่มเติมเพื่อใช้บังคับการแต่งตั้งกรรมการที่ไม่ใช่กรรมการโดยตำแหน่ง ผู้จัดการ ผู้มีอำนาจในการจัดการ หรือที่ปรึกษาของสถาบันการเงินเฉพาะกิจนั้น และอาจประกาศกำหนดให้สถาบันการเงินเฉพาะกิจดำเนินการในเรื่องที่กำหนดได้
3. กำหนดให้ในการกำกับดูแลสถาบันการเงินเฉพาะกิจ กรณีที่สถาบันการเงินเฉพาะกิจใดมีฐานะหรือการดำเนินงานอยู่ในลักษณะอันอาจเป็นเหตุให้เกิดความเสียหายแก่ประโยชน์ของประชาชน ให้ ธปท. เสนอรัฐมนตรีว่าการกระทรวงการคลังพิจารณาตามที่กำหนด เช่น มีคำสั่งให้สถาบันการเงินเฉพาะกิจแก้ไขฐานะหรือการดำเนินงาน มีคำสั่งให้กรรมการ ผู้จัดการหรือผู้มีอำนาจในการจัดการคนใดคนหนึ่งหรือทุกคนหยุดทำงาน
4. กำหนดให้ในการกำกับดูแลสถาบันการเงินเฉพาะกิจใด หากปรากฏว่าสถาบันการเงินเฉพาะกิจมีเงินกองทุนต่ำกว่าอัตราส่วนที่กำหนดไว้ ให้สถาบันการเงินเฉพาะกิจนั้นเสนอโครงการเพื่อแก้ไขฐานะและการดำเนินงานที่ได้รับความเห็นชอบจากคณะกรรมการของสถาบันการเงินเฉพาะกิจต่อธปท.เพื่อพิจารณาให้ความเห็นชอบ โดยโครงการที่เสนอตามวรรคหนึ่งต้องดำเนินการตามหลักเกณฑ์ที่กำหนด
5. แก้ไขเพิ่มเติมบทกำหนดโทษกรณีที่สถาบันการเงินเฉพาะกิจใด ไม่เสนอโครงการเพื่อแก้ไขฐานะและการดำเนินงานตามมาตรา 120/4 หรือฝ่าฝืนไม่ปฏิบัติตามหลักเกณฑ์หรือคำสั่งที่รัฐมนตรีกำหนดมาตรา 120/4 กรรมการ ผู้จัดการ หรือผู้มีอำนาจในการจัดการของสถาบันการเงินเฉพาะกิจนั้น ต้องระวางโทษจำคุกไม่เกินหนึ่งปี หรือปรับตั้งแต่ห้าแสนบาทถึงหนึ่งล้านบาท หรือทั้งจำทั้งปรับ เว้นแต่จะพิสูจน์ได้ว่าตนมิได้มีส่วนในการกระทำความผิดนั้น
6. กำหนดให้คณะกรรมการที่รัฐมนตรีแต่งตั้งมีอำนาจเปรียบเทียบได้ในความผิดตามที่กำหนด